Algemesí es vesteix de morat amb la inauguració de l’exposició Artivisme Feminista i els actes institucionals pel 8M
08 de març de 2022

A la Sala d’Exposicions Municipal d’Algemesí s'ha inaugurat l’exposició Artivisme Feminista, una mostra que parteix de la pregunta “on estan les dones en la història de l’art?” i que constitueix un dels actes principals de la campanya municipal pel Dia Internacional de la Dona.

Es tracta de la recopilació de l’obra d’artistes que pertanyen a Colectiva Portal d’Igualtat, un col·lectiu que lluita per la igualtat en Museus i Centres d’Art liderat per l’artista Mau Monleón. L’objectiu és fer de l’art una ferramenta per crear espais de debat i reflexió a través de les diferents obres de les artistes participants del panorama nacional i internacional: Alissia, Bia Santos, Celeste Garrido, Lilian Amaral, Mau Monleón Pradas, Manola Roig Celda, Mar Caldas, Yolanda Herranz Pascual, Amparo Zacarés i Rosa Mascarell Dauder.

La mostra, que podrà ser visitada fins al 22 de maig, ha estat coordinada per les regidories de Cultura i Igualtat junt amb el Vicerectorat de Cultura de la UV i comissariada per Mercè Doménech i Alejandro Villar, que van voler destacar que “recórrer l'exposició és descobrir un art que parla de la necessitat d'un canvi social, que rendeix homenatge les dones silenciades en l'art i la cultura i ho fa amb mitjans alternatius als tradicionals com el teixit, els brodats, la paraula, el cos, l'objecte, l'art públic i la performance.” Per la seua part, Pere Blanco, regidor de Cultura, va fer èmfasi que “aquesta mostra és molt especial perquè és un treball col·lectiu que consciència sobre la necessitat de fer un món millor i de posar en valor l’activisme i l’art.”

A més, aquest matí, ha tingut lloc l’acte institucional de lectura del manifest a les 12 h a la Plaça Major, on les ballarines Paula Segarra i Paula Esteve han oferit una mostra de dansa de la peça Atelier per fer un homenatge a les dones d’Algemesí. Al balcó del consistori lluïa un enorme tapís morat, fruit del treball col·lectiu de quasi un centenar de dones del poble que han participat en la seua confecció i que “no sols és valuós pel treball laboriòs i creatiu sinó pel que representa: la reivindicació del nostre feminisme local” com han declarat des de la Regidoria d’Igualtat, encapçalada pel regidor Ximo Rosell, l’agent d’igualtat, Belén Navarro i la promotora d’igualtat Remedios Perales.

L’alcaldessa d’Algemesí, Marta Trenzano, ha pres la paraula per fer referència a la importància de la Llei d’Igualtat de 2007 que “ens ha permés que hui en dia hàgem normalitzat conceptes com conciliació, llenguatge no sexista o protecció enfront de l’assetjament i que la seua defensa siga reconeguda i respectada tant pels sectors públics i privats com per la ciutadania.”

Abans, a les 10 h, el barri del Raval també ha estat partícip de la lectura del manifest on les veïnes han estat les protagonistes, en aquest cas acompanyada d’una bunyolada al Centre de Participació Ciutadana. Els actes de commemoració pel 8M continuen tot el mes amb conferències i peces teatrals que es poden consultar a les xarxes socials de l’Ajuntament.